HAF 7
Tijim Pikinini Blong Yutufala
“Yufala i no mas fogetem ol tok ya we mi mi stap givim long yufala tede. Oltaem, yufala i mas tijim ol pikinini blong yufala long hem.”—Dutronome 6:6, 7
Taem Jehova i stanemap plan blong famle, hem i givim wok long ol papa mo mama blong oli lukaot long ol pikinini blong olgeta. (Kolosi 3:20) Taem yutufala i gat pikinini, i wok blong yutufala nao, blong tijim hem blong i lavem Jehova, mo blong trenem hem blong i kam naf blong holem wok. (2 Timoti 1:5; 3:15) Yutufala i mas kasemsave wanem i stap long hat blong hem, mo yutufala i mas soemaot gudfala eksampol long hem. Bambae yutufala i save tijim gud pikinini blong yutufala long tok blong Jehova, sipos tok ya i stap fastaem long hat blong yutufala.—Ol Sam 40:8.
1 YU MEKEM SE PIKININI I NO FRAET BLONG TOKTOK LONG YU
?BAEBOL I TALEM WANEM? ‘Yu mas rere blong lesin, be yu no mas hareap blong toktok.’ (Jemes 1:19) ?Olsem wanem? ?Yu yu wantem we pikinini blong yu i talemaot ol tingting blong hem long yu? Fastaem, hem i mas save se yu yu rere blong lesin. Taem yu storian wetem hem, yu mas toktok long kwaet fasin. Olsem nao, bambae hem i no fraet blong talemaot tingting blong hem. (Jemes 3:18) Sipos hem i luk se bambae yu rao no yu faenem poen long hem, bambae hem i fraet blong talemaot evri samting. Yu mas gat longfala tingting, mo yu mas talem long hem oltaem se yu lavem hem.—Matiu 3:17; 1 Korin 8:1.
?YU SAVE MEKEM WANEM?
Taem pikinini blong yu i wantem storian wetem yu, yu mas rere blong lesin
Yu mas storian wetem hem oltaem, i no long taem we hem i kasem trabol nomo
2 YU MAS KASEM SAVE LONG TINGTING BLONG HEM
?BAEBOL I TALEM WANEM? “Man we i stap lesin gud long ol samting we ol man oli stap tijim hem long hem, laef blong hem bambae i save gohed gud.” (Ol Proveb 16:20) Be i no naf blong lesin nomo long toktok blong pikinini blong yu. Yu mas kasem save long samting we i rili stap long tingting blong hem. I isi blong pikinini i haedem tingting blong hem, mo i save giaman tu. Long taem olsem, yu tingbaot advaes ya blong Baebol se: ‘Yu mas lesin long tok blong ol man fastaem, nao biaen yu save givim ansa long olgeta. Sipos no, fasin ya i soemaot we yu yu no gat hed.’ (Ol Proveb 18:13) Taswe, yu no mas kros kwik.—Ol Proveb 19:11.
?YU SAVE MEKEM WANEM?
Maet pikinini i tokbaot samting we yu ting se i no impoten, be yu no katem tok blong hem mo yu no faerap long hem
Yu tingbaot se taem yu yu smol, ating yu tu yu toktok olsem, be yu wantem we papa mo mama blong yu i lesin
3 YUTUFALA I NO MAS GAT DEFDEFREN TINGTING
?BAEBOL I TALEM WANEM? “Pikinini blong mi, yu yu mas lesin gud long ol samting we mi wetem mama blong yu, mitufala i stap tijim yu long hem, mo yu no mas lego ol samting ya.” (Ol Proveb 1:8) Jehova i givim raet long papa mo mama blong tijim pikinini. Yutufala i mas tijim pikinini blong i gat respek long yutufala mo i obei long yutufala. (Efesas 6:1-3) Sipos yutufala i no ‘joen gud long wan tingting,’ pikinini bambae i luksave samting ya. (1 Korin 1:10) Sipos yutufala i no gat sem tingting, yutufala i no mas rao long fored blong pikinini. Samting ya i save mekem se pikinini i no moa gat respek long yutufala.
?YU SAVE MEKEM WANEM?
Yutufala i storian tugeta blong agri long wan rod we yutufala i save folem blong stretem pikinini
Sipos yutufala i gat defdefren tingting, yu traem kasem save long tingting blong man no woman blong yu
4 YU FOLEM WAN PLAN
?BAEBOL I TALEM WANEM? “Yu tijimgud pikinini blong yu long fasin we i stret blong hem i folem.” (Ol Proveb 22:6) Be fastaem yu mas gat wan plan we yu save folem blong tijim hem. Hemia i minim tu, ol rul we bambae yu folem blong stretem pikinini blong yu. (Ol Sam 127:4; Ol Proveb 29:17) Taem yu stretem pikinini, yu no mas givim panis nomo long hem, be yu mas givhan long hem tu blong hem i kasem save from wanem yu panisim hem. (Ol Proveb 28:7) Mo tu, yu tijim hem blong i laekem ol loa blong Jehova, mo blong i save wanem blong mekem taem i no gat wan klia loa blong folem. (Ol Sam 1:2) Olsem nao, bambae hem i naf blong jusumaot wanem fasin i stret mo wanem fasin we i no stret.—Hibrus 5:14.
?YU SAVE MEKEM WANEM?
Yu mas tijim pikinini blong i save Jehova olsem wan man we i laef i stap, mo blong i trastem Jehova
Yu givhan long hem blong i luksave ol nogud fasin, olsem ol doti fasin long Intenet, mo blong i blokem olgeta. Mo tu, yu givhan long hem blong i stap longwe long ol man we oli traem pulum hem blong mekem rabis fasin
cym_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn quy_Latn tpi_Latn tpi_Latn tpi_Latn tpi_Latn